דן שילון

דן שילון (נולד ב-24 באוקטובר 1940) הוא שדרן רדיו, עיתונאי, מנחה, איש טלוויזיה וסופר ישראלי. שילון נולד בתל אביב כדן שולקיס לשלמה שולקיס ופניה לבית מוכיח, בני מעמד הפועלים שעלו לארץ ממזרח אירופה. אחיו הצעיר הוא יגאל שילון. לאחר שירותו הצבאי בחיל האוויר, למד בחוג למדע המדינה ולסוציולוגיה באוניברסיטה העברית בירושלים. בשנת 1961 החל שילון לשמש ככתב חדשות בקול ישראל, וב-1964 פרש לטובת תפקיד דובר עיריית חיפה. בשנת 1967, במהלך מלחמת ששת הימים, שימש שילון ככתב צבאי, בין היתר בקרב תל פאחר, ואף זכה בפרס ראשון מטעם האיגוד הארצי של עיתונאי ישראל על כתבה ששידר משדה הקרב. בשנת 1968 פנה אל עולם הטלוויזיה הישראלי, הצטרף לצוות ההקמה של הערוץ הראשון ושימש לאורך השנים כעורך ומגיש "מבט" ו"מבט ספורט", מנהל מחלקת החדשות של הערוץ הראשון וכתב רשות השידור בארצות הברית. במהלך שנותיו בערוץ הראשון, סיקר שילון אירועים מרכזיים בישראל ומחוצה לה, והפיק וערך כתבות וסרטים תיעודיים. אחד הסיקורים הזכורים שלו היה בטבח הספורטאים באולימפיאדת מינכן. בין השנים 1981–1983 שימש שילון כמנכ"ל חברת התקשורת "רימון", וכנשיא חברת התקשורת האמריקנית "TVC". שנה לאחר מכן הקים וניהל את חברת התקשורת "רשת", שבה המשיך להנחות, לערוך ולהפיק תוכניות, ולימים הוביל אותה, ביחד עם יוחנן צנגן, לזכייה במכרז על זיכיון לשידורים בערוץ המסחרי. במקביל, משנת 1986 הנחה את תוכנית הרדיו "ערב טוב ישראל" בגלי צה"ל, אותה הגיש עד שנת 1990. בנוסף ערך בין השנים 1988–1989 את הראיון השבועי בעיתון "הארץ", ובין השנים 1990–1993 בעיתון "ידיעות אחרונות". כמו כן, משנת 1989 הנחה את התוכנית "ערב חדש" (יחד עם דן מרגלית ורפי רשף) בטלוויזיה החינוכית. את שיא הקריירה הטלוויזיונית החל דן שילון בשנת 1991, כשהחל להגיש את תוכנית האירוח "בשידור חי עם דן שילון" במסגרת שידורי ערוץ 2 הנסיוני, והמשיך להגיש את התוכנית לאחר שינוי אופיו של הערוץ למסחרי במסגרת הזכיינית "רשת". התוכנית, שהפכה במהרה לתוכנית האירוח המרכזית של הערוץ, הובילה לאורך השנים את טבלאות המדרוג, וזכתה ב-1995 בפרס הטלוויזיה של פסטיבל ניו-יורק. ב-3 בנובמבר 1995 אירח את אביב גפן, את ראש הממשלה יצחק רבין ואת ראש האופוזיציה בנימין נתניהו. לקראת עצרת השלום בכיכר מלכי ישראל, תוכנית זו מוכרת בגלל שיום לאחר מכן, נרצח רבין בידי מתנקש יהודי. ב-1996, לקראת מערכת הבחירות באותה שנה, הגיש שילון את התוכנית "קו העימות", בה ראיין פוליטיקאים משני המחנות ועימת ביניהם. ב-1998, לרגל שנת ה-50 לישראל, הגיש את "הנאשם" - תוכנית בה בכל פרק נערך מעין משפט ציבורי לאחד מראשי ממשלת ישראל, אישי ציבור טוענים בעדו ונגדו, ולבסוף הקהל בבית נדרש להצביע האם הוא "אשם". ב-1998 פרש מניהול "רשת" והקים חברת הפקות פרטית בשם "שידורי שילון", שהתעסקה בעיקר סביב תוכניתו. ב-1998 הוציא ספר אוטוביוגרפי בשם "בשידור חי", המסכם את חייו המקצועיים. בספר התוודה שילון כי ספק אם הוא עצמו היה צופה בתוכניתו, אף על פי שהוא מכבד את קהליו, שמח לשרתם ושלם עם מקצועו. הצהרה זו עוררה נגדו גלי ביקורת רבים. בשנת 2000 החליט להפסיק את שידור תוכניתו ופנה לשדר תוכניות אקטואליה המיועדות לקהלים ממוקדים, ביניהן: "שבע בערב" במסגרת שידורי זכיינית ערוץ 2 "קשת", "אולפן שישי" בחדשות ערוץ 2 (מסוף 2000) ו"המטבחון" ב"טלעד" (מקיץ 2001). בשנת 2001 הצטרף כפרשן וכמראיין בעיתון "מעריב". מאוחר יותר, הנחה לתקופה את "יומן" בערוץ הראשון, ותוכנית משותפת בשם "זוג בכותרות" עם אשתו, מירי שילון, בישראל 10, אולם שידורה של האחרונה הסתיים תוך זמן קצר. לאחר ירידת התוכנית מלוח המשדרים, יצאו בני הזוג, יחד עם שתי בנותיהם, לתקופת מנוחה בת שישה חודשים בארצות הברית. לאחר שובו לישראל, פנה ב-2006 להוראת תקשורת באוניברסיטת חיפה. בנוסף, הנחה סבב הופעות בשם "המעגל החדש", הדומה לתוכניתו "בשידור חי", אך בסגנון בימתי. בשנת 2006 פרסם את ספרו השני, רומן מתח אקטואלי על יחסי תקשורת, הון ושלטון. בשנת 2007 זכה דן שילון בפרס על מפעל חיים מטעם האקדמיה הישראלית לקולנוע וטלוויזיה. בשנת 2008 הצטרף לרדיו תל אביב (102FM) כמנחה תוכנית אקטואליה יומית. בינואר 2010 החל להגיש בערוץ 2 תוכנית בוקר עם טלי מורנו, במסגרת שידורי קשת. במרץ 2013 פרסם את ספרו השלישי, "כלב שמירה", רומן מתח אקטואלי (סיפור המשך - אך עצמאי - ל"תגובה רועמת") על יחסי תקשורת, הון ושלטון. ביולי 2013 שודרה עונה נוספת של תוכנית האירוח "המעגל" בהנחיית שילון במסגרת שידורי "רשת". שילון היה נשוי בשנית למירי, אותה הכיר בהיותו נשוי במהלך שליחותו בשנות השבעים ככתב בארצות הברית. הם היו בקשר שבע שנים עד שעזב את אשתו הראשונה. שילון ומירי היו נשואים כשלושים שנה והתגוררו בקיסריה ובזכרון יעקב, עד שהתגרשו בדצמבר 2012. לשילון בת ובן מנישואיו הראשונים, ושתי בנות מנישואיו השניים. אחת מהן היא עדי שילון, שהקשר המורכב בינה ובין שילון עמד במרכז חלקה בעונה השישית של סדרת הדוקו-ריאליטי "מחוברים". בעשור השלישי של המאה ה-21, שילון מתגורר בזכרון יעקב. בשידור חי, 1998 - אוטוביוגרפיה מקצועית (הוצאת ידיעות ספרים) (הספר בקטלוג ULI). תגובה רועמת, 2006 - רומן מתח אקטואלי על יחסי תקשורת, הון ושלטון (הוצאת ידיעות ספרים, ספר פרוזה). (הספר בקטלוג ULI) כלב שמירה, 2013 - רומן מתח אקטואלי (סיפור המשך, אך עצמאי, ל"תגובה רועמת") על יחסי תקשורת, הון ושלטון (הוצאת ידיעות ספרים, ספר פרוזה). (הספר בקטלוג ULI) דן שילון, ברשת החברתית פייסבוק דן שילון, במיזם "אישים" לתיעוד היצירה הישראלית דן שילון, דף שער בספרייה הלאומית דן שילון, בלקסיקון הספרות העברית החדשה דן שילון, ב"לקסיקון הספרות העברית החדשה" רשימת הפרסומים של דן שילון, בקטלוג הספרייה הלאומית הספרים של דן שילון, באתר "סימניה" לי-אור אברבך, "תוך שנתיים ערוץ 10 יעבור את ערוץ 2", באתר nrg‏, 22 בפברואר 2008 רן בוקר, דן שילון: "לא אביא כוכבי ריאליטי למעגל", באתר ynet, 5 ביולי 2013 דוד ורטהיים‏, דן שילון סוגר מעגל ולא מתחייב: "אם נגרד קרוב ל-20% זה יהיה יפה", באתר וואלה, 5 ביולי 2013 לי-אור אברבך, ‏שילון: "אם ערוץ 10 היה מנוהל נכון, היה קורע לנו את הצורה", באתר גלובס, 19 בספטמבר 2013 יונתן גת, "המעגל" של דן שילון: רדוד יותר מדודו טופז, באתר nrg‏, 27 באוקטובר 2013 רוני קובן, פגישה עם דן שילון, כאן 11 - תאגיד השידור הישראלי, 9 ביולי 2018 שגיא בן נון‏, "פעמיים בחיים ראיתי את המוות בעיניים, לכן היום אני באמת לא מפחד ממנו", באתר וואלה, 2 באוקטובר 2020 דני קושמרו, סוגר מעגל: דן שילון חוזר לרגעים הגדולים, באתר מאקו, 16 באוקטובר 2020; במקור, מתוך "אולפן שישי" גדעון לוי, "הבעיה היא שגם הכלבים חדלו לנבוח. גם הכלבים טבולים בחרא", באתר הארץ, 22 באוקטובר 2006